# PALMUSUNNUNTAI

**Virikemateriaali[[1]](#footnote-1)**

Palmusunnuntai aloittaa hiljaisen viikon. Siinä ollaan toisaalta riehakkaassa kansanjuhlassa, toisaalta tiedetään mihin Jeesuksen tie johtaa. Jeesuksen ratsastusta Jerusalemiin muistetaan myös ensimmäisenä adventtina, jonka aiheena on *Kuninkaasi tulee nöyränä* ja jonka evankeliumitekstit ovat synoptikkojen kuvaukset kansanjuhlasta. Palmusunnuntain sävy on toinen: pyhän aiheena on *Kunnian kuninkaan alennustie* ja vain ensimmäisen vuosikerran evankeliumi kertoo ratsastuksesta Jerusalemiin Johanneksen mukaan. Toisen vuosikerran evankeliumissa Maria voitelee Jeesuksen jalat Nardus-öljyllä ja kolmannen vuosikerran kertomuksessa Jeesus ajaa rahanvaihtajat ulos temppelistä ja kiroaa viikunapuun.

Paastonajan alkupuolella ovat päivien aiheet käsitelleet taistelua pahaa vastaan. Kärsimysajan alkaessa kuulimme Jumalan vastauksen pahaa vastaan: se on Kristuksen sovituskuolema. Tästä päivästä eteenpäin me saamme seurata Jeesuksen elämän viimeisiä tapahtumia. Hiljainen viikko, kärsimysviikko tai suuri viikko (mutta ei pääsiäisviikko) alkaa.

## Liturgiasta

Palmusunnuntai on sekä riemullinen Jeesuksen kuninkuuden ilmi tulemisen juhla että johdattelu kärsimysviikkoon. Siksi palmusunnuntain tulisi olla luonteeltaan hyvin toisenlainen kuin muut paastonajan sunnuntait.

Paastonaikana kunnia sekä evankeliumin halleluja ovat jääneet jo tuhkakeskiviikosta eteenpäin pois. Viidennestä paastonajan sunnuntaista lähtien myös psalmin pieni kunnia jätetään pois. Miten tehdä palmusunnuntaista juhla, jossa näkyy ilo ja riemu? Juhlaa ja iloa voi luoda messuun esimerkiksi **alku- ja loppukulkueella. Evankeliumikulkue** havainnollistaa puolestaan sitä, kuinka Kristus tulee kansan keskelle. Ks. [Ristikulkueen ohje](http://sakasti.evl.fi/sakasti.nsf/0/918E8B79B1399490C225770C0043B82A/%24FILE/ristikulkue.doc) ja [Evankeliumikulkueen ohje](http://sakasti.evl.fi/sakasti.nsf/0/918E8B79B1399490C225770C0043B82A/%24FILE/evankeliumikulkue.doc) [[2]](#footnote-2)

Ennen evankeliumin lukemista voidaan käyttää psalmilausetta, tai koko evankeliumi voidaan laulaa. Palmusunnuntai on perussävyltään valoisa, vaikka kunnian kuninkaan alennustie alkaakin siitä.

Lisäksi saarnan voi toteuttaa kulkueena, jossa seurakunta eli kaikki kirkossa olevat, kulkevat kirkkosalin ympäri asetellen etukäteen hankittuja vaatteita tai kankaita lattialle. Kirkkosalissa voidaan pysähtyä kolmeen tai neljään eri kohtaan katsomaan kuvaa tai keskustelemaan. Kulkueessa voidaan myös kuljettaa jotain symboliesineitä, jotka jätetään kirkkosalissa eri paikkoihin.

### Palmusunnuntain suuri kulkue

#### Ristikulkue

Palmusunnuntain jumalanpalvelus voidaan aloittaa ristikulkueella, joka järjestyy joko kirkon ulkopuolelle tai kirkon eteishalliin, kirkkosalin ulkopuolella. Kulkueeseen liittyvät ristinkantaja, kynttilänkantajat, kuoro, avustajat, seurakuntalaiset ja pappi, kaikilla käsissään oksia tai kankaita.

#### Sisääntulosanat

Ennen kirkkosaliin astumista voidaan sanoa:

**E** Avatkaa minulle vanhurskauden portit!

**S** Niistä käyn sisään kiittämään Herraa.

**E** Tämä on Herran portti,

**S** josta vanhurskaat saavat käydä.

Kirkkosaliin tullessaan kulkue voi kiertää ensin sivukäytävien kautta ja vasta lopuksi kulkea keskikäytävää pitkin kohti alttaria. Kulkueen aikana voidaan laulaa virttä 54 *Käykäämme nyt Jerusalemiin*. Se on samalla messun alkuvirsi ja jumalanpalvelus jatkuu kirkkokäsikirjan mukaisesti.

Evankeliumin lukemiseen voidaan liittää (samoin kuin voidaan tehdä 1. adventtina) lasten kulkue. Kun lukija lukee sanat ”Ihmisiä oli hyvin paljon, ja he levittivät vaatteitaan tielle...” tulevat lapset sisälle kirkkoon (tai eri puolilta kirkkoa kuoriin) oksat käsissään järjestäytymättömänä kulkueena. Kuoriin saavuttuaan voivat lapset ja heidän jälkeensä koko seurakunta yhtyä Hoosianna, tervehdykseen: ”Hoosianna! Daavidin Poika!”

### Rukous symbolisen toiminnan yhteydessä

Ks. [Kevenevä kuorma – paastonajan symbolitoimintaa ja rukouksia](http://sakasti.evl.fi/sakasti.nsf/0/CBA9E55228600A51C22580DC002A0632/%24FILE/paastonajan_symbolitoimintaa_ja_rukouksia.doc) [[3]](#footnote-3)

 Kristus, kuningas, tervehdimme sinua palmunoksin ja riemuhuudoin.
Kaipaamme ja odotamme pelastusta.
Anna meidän nähdä ilon ja riemun läpi tuleva pelastus.
Avaa silmämme näkemään kärsimyksen läpi loistava ilo.
Anna meidän pysyä sinun seuraajinasi.

### Ehdotus johdantosanoiksi

 Tie ristille – me jaamme sen Herramme kanssa
kun kannamme toistemme kuormia.
Tie kuolemaan – me jaamme sen Herramme kanssa
kun me käännämme toisenkin poskemme.
Tie elämään- me jaamme sen Herramme kanssa
kun otamme vastaan elämän lahjan hänen kädestään.

 Iloitse, tytär Siion! Riemuitse, tytär Jerusalem!
Keskellä paastoaikaa kuuluu juhlan ääni: kuningas tulee
ja valo valaisee pimeyttä: Jumalan rakkauden valo.
Hän tulee ja julistaa anteeksiantoa, vapautusta synnin ja syyllisyyden painamille
ja kohottaa pystyyn ne, jotka ovat vaipuneet taakkojensa alle.
Siksi me saamme rukoilla ja tunnustaa syntimme.

### Lähettämissanat

**L** Me olemme seuranneet Jeesuksen matkaa kohti ristiä.
Me saamme nyt välittää eteenpäin mitä olemme saaneet,
antaa anteeksi ja kohdata rakkaudella kaikki, joita me kohtaamme.
Lähtekäämme rauhassa

**S** Herramme Jeesuksen Kristuksen nimessä.

## Musiikkiehdotuksia

Hoosianna-lauluja on virsikirjassa ja muissa laulukirjoissa runsaasti. Palmusunnuntaihin voi valita niistä ne, joissa jo puhutaan ristin ja ylösnousemuksen pääsiäisestä, vaikka ne olisikin virsikirjassa sijoitettu adventin osastoon.

4 Hoosianna huudetaan

5:7-9 Jo portit aukaise (alkuvirsi)

324:5 Oi Jeesus Kristus (esim. vastauksena evankeliumin lukemiselle)

942 Vehnänjyvä nukkuu

*Taizé-lauluista:*

Laudate omnes gentes (sopii esim. kulkuelauluksi)

Nada te turbe (Pois jääköön huoli)

## Saarnaideoita

### Kolme tärkeää sanaa hiljaiselle viikolle tultaessa

* Aamen – rukoukset päättyvät aameneen, joka on seurakunnan vahvistus jonkun rukoilemalle rukoukselle.
* Halleluja – tarkoittaa *Kiittäkää Jumalaa*. Paastonaikana ja hiljaisella viikolla eritoten sanaa ei käytetä, mutta se otetaan uudestaan käyttöön pääsiäisyönä.
* Hoosianna – tarkoittaa auta, pelasta, mutta sitä käytettiin myös tervehdyksenä kuninkaalle. Siinä merkityksessä se lauletaan pyhäpäivien messussa: toivotamme kuninkaan tervetulleeksi kansansa keskuuteen.

### Pyhä-hymni

Pyhä-hymni on Jumalan ylistystä. Siinä on liitetty yhteen kaksi, tai oikeastaan kolme, eri kohtaa Raamatusta.

* Ps. 118:25–26 *Hoosianna! Herra, anna meille apusi! Oi Herra, anna menestys!
Siunattu olkoon se, joka tulee Herran nimessä.*
Tätä säettä kansanjoukot huusivat Jeesuksen ratsastaessa Jerusalemiin.
* Jes. 6:3 enkelit ylistävät Jumalaa sanoen: *Pyhä, pyhä, pyhä on Herra Sebaot! Hänen kirkkautensa täyttää kaiken maan.*
* Ilm. 4:8 kuvataan taivaassa vietettävää ehtoollista, jossa enkelit laulavat samaa ylistysvirttä kuin Jesajankirjan kohdassa: *Pyhä, pyhä, pyhä on Herra Jumala, Kaikkivaltias! Hän oli, hän on ja hän on tuleva.*
* Pyhä-hymniä laulaessamme siis tervehdimme kuningasta psalmilaulun tapaan ja näemme Jesajan kanssa näyn Jumalasta valtaistuimellaan. Laulamme yhdessä enkelien kanssa sekä taivaassa että yhdessä Jerusalemin riemuitsevan kansanjoukon kanssa.

### Jeesus-kuningas

* Mitä odotuksia Jerusalemiin kokoontuneella kansalla oli, kun he näkivät Jeesuksen tulevan? Millaisia odotuksia meillä on häntä kohtaan?
* Mitkä tekijät vaikuttavat kansanjoukon tunnelmaan palmusunnuntaina ja pitkäperjantaina. Oliko heidän suhtautumisensa Jeesukseen muuttunut, vai olivatko kyseessä ehkä eri ihmiset? Miten me olisimme käyttäytyneet noissa tilanteissa?
* Miten oman aikamme yhteiskunta/ oma kotikaupunkimme tai kylämme ottaisi vastaan tänne tulevan Jeesuksen? (Voisiko tästä tehdä dramatisoinnin esim. isosten kanssa?)

### Katse kohti ristiä

* Risti ajatuksissa
* Risti näkyy, mutta vielä matkan päästä
* Ristin juurella

### Moni kantaa pientä ristiä kaulassaan

* Kuoleman symboli
* Elämän symboli
* Uskontunnustus

### Ristinmerkki

* Suunta elämälle/ elämän suunnistusmerkki
* Varoitusmerkki
* Elämän käsky

### Narratiivinen saarna

1. Asuun pukeutuneen silminnäkijän innostava kuvaus Jeesuksen ratsastamisesta Jerusalemiin
tai
2. Jerusalemin uutistoimituksen kuvaus palmusunnuntain tapahtumista
tai
3. Näytelmä, jossa muutama roolihahmo ja kertoja kertovat tapahtumista omasta näkökulmastaan. Roolihahmoja voivat olla esimerkiksi aasikauppias, opetuslapsi, lapsi, Pontius Pilatus, Jeesuksen parantaman lapsen vanhempi, fariseus, roomalainen sotilas, selootti. Kesto n. 5 minuuttia.

## Esirukouksia

### Virpomisvitsojen siunaaminen

Kutsutaan perheet tuomaan virpomavitsansa siunattavaksi kirkon etuosaan esirukousjakson yhteydessä tai messun lopussa ennen Herran siunausta.

Pappi voi siunata vitsat seuraavalla rukouksella:

**L** Rakas taivaan Isä, kiitos, että saamme jo palmusunnuntaina aavistaa pääsiäisen ilon. Kansanjoukkojen hurratessa hän saapui Jerusalemiin aasilla ratsastaen.
Riemuitsevan kansan esimerkkiä seuraten mekin otamme käsiimme pajunoksia
ja, niin kuin kansanjoukot ja lapset tervehtivät Sinua huutamalla hoosianna,
niin mekin laulamme sinulle kiitosta
ja tahdomme muistaa sinun suuria pelastustekojasi Herrassamme Jeesuksessa Kristuksessa.

 Siunaa sinä, kaikkivaltias Jumala, Isä ja Poika ja Pyhä Henki, nämä virpomavitsat
ja salli meidän niitä kantaen muistaa Poikasi riemullista ylösnousemusta
ja voittoa kuolemasta.
Sinulle kiitos ja kunnia nyt ja aina ja iankaikkisesta iankaikkiseen.

**S** Aamen.

### Läsnäoloa vaikeissa hetkissä

 Jumala, sinä olit Kristuksen kanssa koko matka ristille ja kuoleman halki. Me pyydämme sinun läsnäoloasi omissa ja koko maailman vaikeissa hetkissä.

 Me rukoilemme kaikkien ihmisten puolesta,
jotta heillä olisi voimaa taistella sen puolesta, mikä on totta ja oikeaa,
kaikkien niiden puolesta, jotka haluavat työllään tehdä maailmasta paremman:
YK:n, Punaisen ristin ja - - puolesta,
kirkon puolesta, jotta se jaksaa puolustaa oikeutta ja totuutta
myös vastoinkäymisten kohdatessa,
halua antaa omastamme lähimmäistemme hyväksi,
apua ja voimaa ristin kantamiseen,
avoimempaa mieltä, jotta huomaisimme hätään joutuneet ja voisimme tukea ja auttaa heitä,
voimaa ja rohkeutta pysyä lujana uskossamme.

 Ylistetty olet sinä, joka olet Pojassasi kulkenut ristin tien loppuun saakka.
Kuule meitä Poikasi Jeesuksen Kristuksen, meidän Herramme kautta.

**S** Aamen.

### Hoosianna-rukous

Seuraavasta esirukouksesta voidaan käyttää osia. Esirukous tulisi valmistella yhdessä seurakuntalaisten kanssa. Kaikkia seuraavassa esiintyviä rukouspyyntöjä ei tarvitse sisällyttää samaan jumalanpalvelukseen.

**E** Jumala, turvamme, linnamme. Tyhjin käsin tulemme luoksesi. Avoimin mielin lähestymme sinua. Olet luvannut kuulla kaikkia, jotka huutavat sinua avuksi. Uskomme, että kuulet myös meitä vaikka olemme kelvottomat rukoilemaan. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Me kiitämme sinua uuden elämän ihmeestä ja kasteen lahjasta. Siunaa lapsia (nimet), jotka kasteessa on otettu Kristuksen omiksi ja seurakunnan yhteyteen. Anna meidän seurakuntana olla heille hengellisenä kasvupaikkana. Auta heidän vanhempiaan ja kummejaan rakastamaan heitä. Anna meille kaikille rohkeutta ja osaamista kertoa sinusta lapsille ja nuorille ja vasta kristityiksi kääntyneille. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Kiitos, että olet antanut ihmisille kyvyn rakastaa. Sinulta saamamme rakkauden avulla kykenemme myös sitoutumaan toisiimme ja kantamaan vastuuta. Me rukoilemme nyt heidän kanssaan, jotka aikovat solmia avioliiton / ovat solmineet avioliiton: – – (nimet).
Anna heidän liittonsa tuottaa hyvää hedelmää: rakkautta, iloa ja rauhaa, heille itselleen ja kaikille heidän läheisilleen.

**S** Hoosianna! Siunattu olkoon hän, joka tulee Herran nimessä. Hoosianna!

**E** Me rukoilemme yksin elävien ja lapsettomien puolesta, kaikkien niiden puolesta jotka kaipaisivat rinnalleen kumppania mutta joutuvat elämään yksin tai joille sinä Herra et ole suonut lapsia. Katso laupiaasti heidän puoleensa ja auta heitä hädässään ja tuskassaan. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Laupias Jumala. Sinä annat elämän ja asetat päivillemme määrän. Olet kutsunut keskuudestamme pois (nimet) -- (musiikkia).
Me kiitämme sinua armostasi ja rakkaudestasi, jota olet osoittanut heille. Anna ikuisen valosi loistaa heille. Lohduta surevia. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Rukoilemme kirkon puolesta ja kaikkien niiden puolesta, jotka toimivat sen rakentamiseksi. Rukoilemme, että voisimme arkisessa työssämme palvella Jumalaa ja ihmisiä. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Rukoilemme oman seurakuntamme, ystävyysseurakuntiemme ja lähetystyömme nimikkokohteiden puolesta. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Rukoilemme oman kansamme ja kaikkien maailman kansojen puolesta. Muistamme väkivallan ja painostuksen uhreja sekä vainottuja veljiä ja sisariamme. Rukoilemme vallankäyttäjille ja kansojen johtajille vastuuntuntoa ja inhimillisyyttä. Hajoita väkivallan ja terrorismin koneistot. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Rukoilemme sairaiden ja vanhusten puolesta sekä kaikkien puolesta, jotka kärsivät yksinäisyydestä. Muista kaikkia, joilla ei ole työtä. Anna voimaa työn alle uupuville. Herätä valtaa pitävät ja vastuuta välttelevät kantamaan vastuuta. Murra raja-aidat väliltämme ja auta meitä rakastamaan toinen toistamme veljinä ja sisarina. Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Rukoilemme niiden ihmisten kanssa ja puolesta, jotka ovat pyytäneet esirukousta:
- - - Herra, kuule rukouksemme.

**S** Hoosianna! Siunattu olkoon hän, joka tulee Herran nimessä. Hoosianna!

**E** Tuomme nämä rukoukset sinulle, Jumala, luottaen siihen, että sinä kuulet pyyntömme. Sinä jatkat työtäsi maailmassa ja meissä. Anna elämämme tuottaa sinulle kunniaa. Tätä rukoilemme Jeesuksen Kristuksen, meidän Herramme nimessä.

**S** Aamen, aamen.

## Seurakuntalaiset mukaan tekemään ja toimimaan

Viikolla ennen jumalanpalvelusta on valmistettu virpomavitsoja. Ennen jumalanpalveluksen alkua voi lapsia olla virpomassa kirkkoon tulijoita heti ovella ja jakamassa virpomavitsoja.

## Keskustelukysymyksiä kirkkokahville tai jumalanpalvelusryhmälle

Paastonaikana seurakuntalaisia voi haastaa keskustelemaan kirkkovuoden ajankohdasta. Näitä kysymyksiä voi käyttää johdattelemaan messun valmistelua tai kirkkokahveilla pöydissä keskustelun herättämiseksi.

* Millaisia muistoja teillä on virpomisesta?
* Millaisia hiljaisen viikon tapoja teidän perheissänne on tai on ollut?
* Miten haluaisit/ aiot viettää hiljaista viikkoa?
* Onko joku pääsiäisen aika ollut sinulle erityisen tärkeä?
1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)
2. Jos linkit eivät aukea, hae tiedostot sivulta <http://sakasti.evl.fi/sakasti.nsf/sp2?open&cid=Content4CD257> [↑](#footnote-ref-2)
3. Jos linkki ei aukea, hae tiedosto sivulta <http://sakasti.evl.fi/sakasti.nsf/sp2?open&cid=Content3D187A> [↑](#footnote-ref-3)